Gandia presideix el Consorci de les Comarques Centrals Valencianes amb el repte d'impulsar el desenvolupament sostenible del territori
26 juliol 2024

## Gandia presideix el Consorci de les Comarques Centrals Valencianes amb el repte d'impulsar el desenvolupament sostenible del territori26 juliol 2024Última actualització: 26 juliol 2024

![](../gestion/img/3e5a8a865e0f9493895e9f0319c72fae956f41064e81d981b1ae2e04f6eea05d.jpg)  
  

L’alcalde de Gandia, **José Manuel Prieto**, ha assumit la presidència del Consorci de les Comarques Centrals Valencianes (CCV), després que es presentara la seua única candidatura, amb el compromís de rellançar, amb la participació de tots els seus membres i de la Generalitat Valenciana, el projecte de les CCV. Un Consorci que representa al 10% de la població de la Comunitat Valenciana.

El nou president del Consorci ha manifestat que s’obri una nova etapa en la qual “_impulsarem el desenvolupament sostenible de les CCV des dels principis de lideratge compartit i de la col·laboració entre agents públics i societat civil_”.

Prieto ha expressat la seua gratitud “_per la confiança i el suport davant un repte il·lusionant_” i ha agraït tot el treball fet pel seu antecessor i el seu equip. “_Crec en la comarcalització, i en la unió i el treball conjunt entre comarques veïnes en considerar que podem aportar beneficis les unes a les altres. Crec en la necessitat de la cooperació intermunicipal i intercomarcal_. I estic convençut que este és un espai dins de la nostra terra, on l’avanç de cadascun aporta beneficis a la globalitat del territori”.

Els reptes que ha destacat Prieto son, precisament, _“__mantindre un lideratge compartit perquè continuen avançant les comarques centrals. Creant oportunitats per als nostres ciutadans, alhora que vertebrem i connectem els territoris perquè les infraestructures són essencials per enfortir la nostra economia que té un pes específic a la Comunitat Valenciana_”.

L’elecció de Prieto s’ha produït esta vesprada durant la sessió extraordinària constitutiva de l’Assemblea General del Consorci de CCV, que ha tingut lloc en la seu del Consorci a Ontinyent, i en la qual també s’ha elegit al vicepresident, Vicent Molina (Mancomunitat l’Alcoià-El Comptat), i a la nova comissió executiva. Esta està conformada per Toni Francés (alcalde d’Alcoi); Roger Cerdà (alcalde de Xàtiva); Vicent Grimalt (alcalde de Dénia); Lara Romero (alcaldessa de Tavernes de la Valldigna); Nuria Mengual (Mancomunitat de la Canal de Navarrés); Maria Josep García (regidora de Dénia); Jordi Pla (alcalde de Cocentaina); Jorge Rodríguez (alcalde d’Ontinyent); Jordi Vila (Mancomunitat de la Vall d’Albaida); Ismael Sanvictor (Mancomunitat de la Vall); i Javier Camarasa (Mancomunitat la Costera-Canal).

L’alcalde de Gandia ha indicat: “_Calen polítiques decidides de planificació i governança pegades al territori i a la seua gent, que corregisquen les debilitats i reforcen les fortaleses de les poblacions, aprofitant al màxim les estructures socials, econòmiques i històriques existents, i potenciant les possibles sinergies territorials_”, ha argumentat Prieto.

El nou president ha afegit que sols remant junts “_podrem assolir el principal objectiu del Consorci: assegurar un creixement més integrador, intel·ligent i sostenible de les CCV, utilitzant la innovació com a ferramenta d’especialització, desenvolupament i resposta als reptes socials, econòmics, urbans i ambientals del territori_”.

**Un territori de 8 comarques i 185 municipis**

Les CCV engloben l’espai interprovincial existent entre les àrees metropolitanes de València i d’Alacant-Elx. Un territori que engloba 8 comarques, 185 municipis i més de mig milió d’habitants. El Consorci està compost pels Ajuntaments d’Alcoi, Cocentaina, Dénia, Gandia, Oliva, Ibi, Ontinyent, Tavernes de la Valldigna, Xàtiva; i les Mancomunitats de la Costera, de la Vall d’Albaida, del Canal de Navarrés, de L’Alcoià-El Comptat, i de la Safor.

Per finalitzar, Prieto ha remarcat: “_Hem de buscar la millor rendibilitat de treballar amb una organització territorial que siga forta, propera, cooperativa i solidària. Que millore la qualitat de vida de les persones i que concedisca més oportunitats d'enriquiment a les nostres ciutats. Volem ser més competitius_”.

[Twittear](https://twitter.com/share)